### Beslutning

Godkendt.

### Sagsfremstilling

## Resume og sagens baggrund

Kommunalbestyrelsen besluttede på møde den 26. april 2023 at sælge tre udbudte projektarealer i [adresse] til boligformål  samt at igangsætte planlægningen for et samlet boligområde i overensstemmelse med den gældende kommuneplanramme. Sagen lægger op til Kommunalbestyrelsens beslutning om at godkende planforslaget for projektareal 1 og 2 med henblik på offentlig høring.

## Indstillinger

Direktøren indstiller, at

1. Forslag til Lokalplan nr. 594 for boligområde ved [adresse], [adresse], godkendes til offentlig fremlæggelse i ca. 6 uger. (Bilag 2)
2. Screeningsafgørelsen om, at der ikke skal gennemføres miljøvurdering offentliggøres med en klagefrist på 4 uger. (Bilag 4)
3. Administrationen bemyndiges til at foretage evt. redaktionelle rettelser til planforslaget inden offentlig fremlæggelse.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Der opleves stor interesse i at udvikle planlagte boligområder i Kalundborg Kommune, og i [adresse] udnyttes det sidste tilbageværende, ubebyggede boligområde gennem planlægningen for de tre solgte projektarealer. På bilag 1 ses boligområdernes placering samt forslag til den fremtidige boligudbygning. Udbygningen kan understøtte det lokale liv i [adresse] og byder samtidig på en boligform, som der på nuværende tidspunkt ikke er mange af i [adresse], nemlig rækkehuse. Derudover har boligområdet en attraktiv placering i forhold [adresse], hvor der findes mange arbejdspladser, butikker og restauranter m.v.

De tre projektarealer til boligformål er solgt til to forskellige projektudviklere. Der er nu fulgt op med en nærmere planlægning for arealerne mhp. at udlægge områderne til rækkehuse i stedet for for parcelhuse, som den gældende lokalplan giver mulighed for. Forslaget kan ses i Bilag 2 og gælder for projektareal 1 og 2, som tilsammen er ca. 44.000 m2. Forslaget for projektareal 3 fremlægges i en særskilt sag (Lokalplan nr. 595). De tre projektarealer er omfattet af Kommuneplanramme K10.B05 og Lokalplan nr. 5.1-3 for et boligområde ved [adresse] (fra 2006), der udlægger området til 45 parcelhusgrunde samt et stort grønt område med regnvandsbassin. Det store, grønne område friholdes fortsat for bebyggelse sikret gennem dette forslag, og det suppleres med endnu et blå/grønt, kommunalt ejet område på ca. 6000 m2 til ny regnvandshåndtering, der ligger centralt placeret mellem de tre projektarealer. Sidstnævnte udlægges gennem Lokalplan nr. 595. Den eksisterende lokalplan erstattes af de to nye lokalplaner, der begge er i overensstemmelse med den gældende kommuneplan.

*Om lokalplanforslaget (bilag 2)*Lokalplanens formål er at muliggøre opførelsen af en tæt-lav boligbebyggelse med maks. 120 rækkehuse i ét eller halvanden plan. Lokalplanen sikrer, at bebyggelsen opdeles i to delområder/kvarterer, der ligesom projektareal 3 får sin egen karakter og identitet. Herved brydes det store område ned i mindre områder, som i højere grad passer til Spangsbros skala. Lokalplanen udlægger et stort, grønt rekreativt delområde, som bl.a. indeholder et eksisterende regnvandsbassin, ejet af Kalundborg Forsyning. Lokalplanområdet bindes sammen gennem en gennemgående vej med tilslutning til hhv. Tømmerupvej og Skolevænget. Derudover er der mange fortove/stiforbindelser gennem området og med kobling til naboomgivelserne, som sikrer, at området bindes sammen med den eksisterende by, og at byens borgere fortsat har mulighed for forskellige rundture i området, herunder langs en eksisterende trampesti på grænsen til det åbne land.

Skolevænget er på nuværende tidspunkt en kommunal, blind vej, men den er anlagt på en måde, hvor det er naturligt at forlænge den. Tilslutningen til Skolevænget sikrer, at der skabes god tilgængelighed. Tilslutningen kan dog visuelt syne ufuldendt, da der i det nye lokalplanområde vil blive anlagt fortove, mens der langs Skolevænget kun er grusbelagte rabatter. Gennem krav om vejbump reduceres hastigheden på vejene, og administrationen vurderer, at det er en sikker løsning med gennemgående veje.

Tømmerupvej er på nuværende tidspunkt ikke i en sådan stand, at den er velegnet som adgangsvej til de nye boligområder. Der er derfor planer om, at denne skal opgraderes.

På initiativ af projektudviklerne er det undersøgt og vurderet muligt, at regnvand kan håndteres inden for området ved at lede regn- og overfladevand fra de to nye lokalplanområder til et kommunalt ejet areal med rimelige nedsivningsevner, jf. bilag 3 - notat om regnvandshåndtering. Der etableres et stort bassin på det ca. 6.000 m2 store areal, som skal rumme vand fra lavninger, som fjernes, samt sikre mod en 100-års regnvejrshændelse. Herved vurderes det sandsynligt, at den eksisterende by, som ligger nedenstrøms de nye boligområder, ikke er i risiko for værre oversvømmelser end i nuværende situation. Lokalplanen sikrer gennem krav om en grundejerforening, at driften af regnvandshåndteringen påhviler grundejerforeningen, og jordudstykkeren, indtil en grundejerforening er stiftet.

I spildevandsplanen er lokalplanområdet udlagt til separat kloakering. Da det er vurderet  muligt, at regnvandet kan nedsives, skal der udarbejdes et spildevandsplantillæg, som udlægger området til kun at være spildevandskloakeret.

*Miljøvurdering (bilag 4)*Administrationen har gennemført en screening af planforslaget efter lov om miljøvurdering af planer og programmer og af konkrete projekter (VVM), som har været i høring hos berørte myndigheder. Screeningen er vedlagt som bilag 4. Administration vurderer, at der ikke skal gennemføres en egentlig miljøvurdering.

*Videre proces*Administrationen forventer, at lokalplanforslaget kan fremlægges til endelig vedtagelse i september.

*Administrationen anbefaler*Administrationen anbefaler, at Kommunalbestyrelsen godkender planforslaget, og at det efterfølgende sendes i høring i ca. 6 uger. Planloven foreskriver en høring på mindst 4 uger, men det anbefales at forlænge høringen, da den strækker sig over sommerferieperioden.

## Økonomiske konsekvenser

Ingen.

### Sagens forløb

13/06/2024 Teknik- og Miljøudvalget
Anbefales.
19/06/2024 Økonomiudvalget
Anbefales.